*****

ΚΑΝΟΝΙΣΜΟΣ (ΕΟΚ) αριθ. 762/89 ΤΟΥ ΣΥΜΒΟΥΛΙΟΥ

της 20ής Μαρτίου 1989

για την καθιέρωση ειδικού μέτρου υπέρ ορισμένων οσπριοειδών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, με τη διατήρηση των καλλιεργειών οσπριοειδών όπως οι φακές, τα ρεβύθια, και τα λαθούρια, ικανοποιούνται κοινοτικά οικονομικά συμφέροντα και αποφεύγεται η διαταραχή των κοινοτικών αγορών· ότι, πράγματι, η μείωση των εκτάσεων που παραδοσιακά διατίθενται για τις καλλιέργειες αυτές θα απέβαινε υπέρ ορισμένων παραγωγών που είναι πλεονασματικές στην Κοινότητα ·

ότι ο στόχος της διατήρησης των εν λόγω καλλιεργειών μπορεί να επιτευχθεί με τη χορήγηση ενίσχυσης ανά εκτάριο· ότι το ποσό της ενίσχυσης πρέπει να καθορισθεί σε επίπεδο που να επιτρέπει την επίτευξη του ανωτέρου στόχου· ότι, για τον καθορισμό της ενίσχυσης, θα πρέπει να ληφθούν υπόψη τα μέτρα που λαμβάνονται στα πλαίσια άλλων υπαρχόντων καθεστώτων· ότι η ενίσχυση αυτή δεν πρέπει, ιδίως, να καταβάλλεται για εκτάσεις που επωφελούνται ενισχύσεων που προορίζονται να ενθαρρύνουν την προσωρινή παύση καλλιέργειας αροσίμων γαιών ή τη μετατροπή της παραγωγής σε εφαρμογή του κανονισμού (ΕΟΚ) αριθ. 797/85 του Συμβουλίου της 12ης Μαρτίου 1985 όσον αφορά τη βελτίωση της αποτελεσματικότητας των γεωργικών διαρθρώσεων (4), όπως τροποποιήθηκε τελευταία από τον κανονισμό (ΕΟΚ) αριθ. 1137/88 (5)·

ότι, αντίθετα, η χορήγηση της ενίσχυσης δεν πρέπει να έχει σαν αποτέλεσμα να ενθαρρύνει την αύξηση των εκτάσεων που διατίθενται για τις εν λόγω καλλιέργειες· ότι θα πρέπει, επομένως, να καθορισθεί μια μέγιστη εγγυημένη έκταση η υπέρβαση της οποίας θα συνεπάγεται μείωση της ενίσχυσης για την επόμενη περίοδο εμπορίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καθορίζεται ενίσχυση για την παραγωγή των εξής οσπριοειδών:

- τις φακές που υπάγονται στον κωδικό ΣΟ 0713 40 90,

- τα ρεβύθια που υπάγονται στον κωδικό ΣΟ 0713 20 90,

και

- τα λαθούρια των ειδών Vicia sativa L. και Vicia ervilla Willd που υπάγονται στον κωδικό ΣΟ ex 0713 90 90.

Άρθρο 2

1. Η ενίσχυση χορηγείται για την παραγωγή των οσπριοειδών που αναφέρονται στο άρθρο 1, ανά περίοδο εμπορίας. Η περίοδος αυτή αρχίζει την 1η Ιουλίου και λήγει στις 30 Ιουνίου.

Η ενίσχυση δεν χορηγείται για τις εκτάσεις που αποτελούν αντικείμενο ενίσχυσης που προορίζεται να ενθαρρύνει την παύση καλλιέργειας αροσίμων γαιών, ούτε για τις εκτάσεις που επωφελούνται από ενίσχυση με προορισμό να ενθαρρύνει τη μετατροπή της παραγωγής σε εφαρμογή του κανονισμού (ΕΟΚ) αριθ. 797/85.

Το ποσό της ενισχύσεως καθορίζεται ανά εκτάριο έκτασης που έχει σπαρθεί και στο οποίο έχει γίνει συγκομιδή. Το ποσό αυτό καθορίζεται λαμβάνοντας υπόψη:

- την ανάγκη να εξασφαλιστεί η διατήρηση των εκτάσεων που παραδοσιακά διατίθενται για τις εν λόγω καλλιέργειες,

- τις ενισχύσεις που χορηγούνται για τις εν λόγω καλλιέργειες στα πλαίσια άλλων κοινοτικών ρυθμίσεων.

2. Στην περίπτωση κατά την οποία οι εκτάσεις που διατίθενται για την παραγωγή των οσπριοειδών που αναφέρονται στο άρθρο 1 υπερβαίνουν μια μεγίστη εγγυημένη κοινοτική έκταση, το ποσό της ενίσχυσης μειώνεται για την επόμενη περίοδο εμπορίας σε συνάρτηση με τη διαπιστωθείσα υπέρβαση. Η μέγιστη εγγυημένη έκταση είναι ο μέσος όρος των εκτάσεων που έχουν καλλιεργηθεί στην Κοινότητα κατά τη διάρκεια των περιόδων εμπορίας 1985/86, 1986/87 και 1987/88.

Οι εκτάσεις των αροσίμων γαιών για τις οποίες εφαρμόζεται το άρθρο 1α παράγραφος 3 τρίτο εδάφιο στοιχείο β) και το άρθρο 1γ του κανονισμού (ΕΟΚ) αριθ. 797/85, δεν λαμβάνονται υπόψη για τη διαπίστωση που προβλέπεται στο πρώτο εδάφιο.

Άρθρο 3

Η ενίσχυση στην παραγωγή που καθιερώνεται από τον παρόντα κανονισμό θεωρείται ως μέτρο παρέμβασης που προορίζεται για τη ρύθμιση των γεωργικών αγορών, κατά την έννοια του άρθρου 3 παράγραφος 3 του κανονισμού (ΕΟΚ) αριθ. 797/70 του Συμβουλίου της 21ης Απριλίου 1970 για τη χρηματοδότηση της κοινής γεωργικής πολιτικής (6), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (7).

Άρθρο 4

Η Επιτροπή θεσπίζει τις λεπτομέρειες εφαρμογής του παρόντος κανονισμού σύμφωνα με τη διαδικασία που προβλέπεται στο άρθρο 22 του κανονισμού (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2247/88 (2). Σύμφωνα με τη διαδικασία αυτή, η Επιτροπή καθορίζει το ποσό της ενίσχυσης, καθώς και τη μέγιστη εγγυημένη έκταση. Διαπιστώνει, εάν είναι αναγκαίο, την υπέρβαση της μέγιστης εγγυημένης έκτασης και καθορίζει την ανάλογη μείωση του ποσού της ενίσχυσης.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Το ειδικό μέτρο που καθιερώνεται από τον παρόντα κανονισμό εφαρμόζεται μέχρι το τέλος της περιόδου εμπορίας 1991/92.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαρτίου 1989.

Για το Συμβούλιο

Ο Πρόεδρος

C. ROMERO HERRERA

(1) ΕΕ αριθ. C 6 της 7. 1. 1989, σ. 8 και

ΕΕ αριθ. C 60 της 9. 3. 1989, σ. 13.

(2) Γνώμη που διατυπώθηκε στις 17 Μαρτίου 1989 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. C 71 της 20. 3. 1989.

(4) ΕΕ αριθ. L 93 της 30. 3. 1985, σ. 1.

(5) ΕΕ αριθ. L 108 της 29. 4. 1988, σ. 1.

(6) ΕΕ αριθ. L 94 της 28. 4. 1970, σ. 1.

(7) ΕΕ αριθ. L 185 της 15. 7. 1988, σ. 1.

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 198 της 26. 7. 1988, σ. 21.